ยังไม่อนุญาตให้ขึ้นราคาบะหมี่กึ่งสำเร็จรูป ย้ำจะตรึงราคาให้นานที่สุด ทุกฝ่ายอยู่ได้
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า จากการแบกรับต้นทุนการผลิตบะหมี่กึ่งสำเร็จรูป ทำให้ผู้ประกอบการบะหมี่กึ่งสำเร็จรูปมีการร้องขอปรับราคามาหลายเดือนแล้ว แต่กระทรวงพาณิชย์ยังไม่มีการอนุญาตให้ปรับขึ้นราคา ส่วนการแจ้งเรื่องปรับราคาก่อนหน้านี้คือ การปรับราคาระบบการบริหารจัดการภายใน จากโรงงานไประบบค่าส่งไประบบค้าปลีก แต่ปลายทางยังราคาซองละ 6 บาทเท่าเดิมสำหรับบะหมี่กึ่งสำเร็จรูปพื้นฐานทั่วไป ขณะนี้ยังไม่มีการอนุญาตให้ปรับขึ้นราคาพร้อมตรึงราคาสินค้าไว้ให้นานที่สุด สาเหตุหลักเกิดจากราคาพลังงานและน้ำมันเชื้อเพลิงพุ่งสูงขึ้นจากวิกฤตการณ์รัสเซีย-ยูเครน ทำให้ต้นทุนการผลิตอาหารเพิ่มสูงขึ้นตามไปด้วย หากผู้ผลิตไม่สามารถแบกรับต้นทุนการผลิตได้และหยุดผลิตไปจะทำให้เกิดปัญหาของขาดตลาด ขาดความสมดุลทางการค้า จึงต้องดูแลทั้งผู้ผลิตและผู้บริโภคให้ได้รับผลกระทบน้อยที่สุด